На малтешком избору 2005. учествовала је са снажном баладом -{"Angel"}-, посвећеном свом супругу, за коју је сама написала музику и текст. Представник је по први пут биран искључиво гласовима гледалаца, и Кјара је победила са 11.935 гласова према 11.369 за другопласирану Оливију Луис (којој је то био 11. по реду покушај). На Песми Евровизије 2005, Кјара је наступила трећа по реду, сама на сцени, и освојила друго место са 192 поена према 230 за првопласирану Елену Папаризу из Грчке. Ово је, поред другог места Ире Лоско 2002, био најуспешнији наступ Малте у историји Песме Евровизије. Грејс Борџ, вођа МалтаСонга, је изразила задовољство резултатом, оценивши да је постигнут на основу вредности песме, да Малта „нема суседа на које би се могла ослонити“ и да је урађено „што се могло урадити“. Кјарин наступ је пратило око 300.000 гледалаца од укупно око 400.000 становника острва. Песма је добила награду новинара за најбољу песму на Песми Евровизије 2005, и укључена је на ЦД и ДВД сетове издате у вези са специјалом -{"Честитамо!"}-, организованим 2005. поводом 50 година Песме Евровизије.